b'\n_START_ARTICLE_\nBenadiris\n_START_SECTION_\nGeografija\n_START_PARAGRAPH_\nDa\xc5\xbeniausiai Benadiris buvo apibr\xc4\x97\xc5\xbeiamas kaip paj\xc5\xabrio atkarpa tarp D\xc5\xbeubos up\xc4\x97s pietuose ir Guardafujaus ky\xc5\xa1ulio \xc5\xa1iaur\xc4\x97je. Pagrindin\xc4\x97 regiono dalis buvo pakrant\xc4\x97 ties Mogadi\xc5\xa1o miestu, kur \xc5\xa1iuo metu yra administracinis Benadirio regionas. Rytuose regionas siek\xc4\x97si su Indijos vandenynu, \xc5\xa1iaur\xc4\x97je jis per\xc4\x97jo \xc4\xaf Berber\xc5\xb3 krant\xc4\x85. \xc4\xae pietus nuo jo palei Afrikos pakrant\xc4\x99 buvo Svahili\xc5\xb3 krantas (kai kuriais atvejais pastarajam priskiriama pietin\xc4\x97 Benadirio atkarpa iki pat Mogadi\xc5\xa1o). Vakarin\xc4\x97 kranto riba nebuvo apibr\xc4\x97\xc5\xbeta._NEWLINE_Benadirio regiono gyventojai yra somali\xc5\xb3 subgrup\xc4\x97, vadinamieji benadiriai, kalbantys benadiri tarme.\n_START_SECTION_\nIstorija\n_START_PARAGRAPH_\nBenadiris vystytis prad\xc4\x97jo gerokai v\xc4\x97liau nei gretimas Berber\xc5\xb3 krantas \xc5\xa1iaur\xc4\x97s Somalyje, kuris nuo III t\xc5\xabkst. pr. m. e. palaik\xc4\x97 prekybinius ry\xc5\xa1ius su Egiptu ir neretai laikomas neidentifikuoto Punto kra\xc5\xa1to dalimi._NEWLINE_II\xe2\x80\x93I t\xc5\xabkst. pr. m. e. Benadirio krante \xc4\x97m\xc4\x97 kurtis pirmieji prekybiniai uostai, kuri\xc5\xb3 svarbiausi buvo Damas (Guardafujaus ky\xc5\xa1ulyje), Opon\xc4\x97 (dab. Hafunas), Esina, Serapionas (dab. Mogadi\xc5\xa1as) ir kt. \xc5\xa0ie uostai s\xc4\x97kmingai prekiavo su Jemenu bei Persija \xc5\xa1iaur\xc4\x97je ir vykd\xc4\x97 pla\xc4\x8di\xc4\x85 Indijos vandenyno prekyb\xc4\x85 su Indija.\xe3\x80\x80Vietos somaliai naudojo specifin\xc4\xaf laivo tip\xc4\x85, vadinamuosius bedenus._NEWLINE_II a. \xc4\xafvykusi Nabat\xc4\x97j\xc5\xb3 karalyst\xc4\x97s aneksija prie Romos imperijos dar labiau pagerino Benadirio pirkli\xc5\xb3 pad\xc4\x97t\xc4\xaf. Siekdami nusl\xc4\x97pti nuo graik\xc5\xb3 ir rom\xc4\x97n\xc5\xb3 savo tiek\xc4\x97jus, arabai veng\xc4\x97 naudotis Arabijos pusiasalio uostais, ir vietoj to naudojosi Benadirio uostais, kur rom\xc4\x97n\xc5\xb3 \xc4\xaftakos nebuvo. Arab\xc5\xb3 ir pers\xc5\xb3 kult\xc5\xabrin\xc4\x97 \xc4\xaftaka regione l\xc4\x97m\xc4\x97, kad kra\xc5\xa1tas palyginus greitai pri\xc4\x97m\xc4\x97 islam\xc4\x85_NEWLINE_II m\xc5\xabs\xc5\xb3 eros t\xc5\xabkstantme\xc4\x8dio prad\xc5\xbeioje regione svarbiausias miestas buvo Mogadi\xc5\xa1as, kuriame egzistav\xc4\x99s Mogadi\xc5\xa1o sultonatas tur\xc4\x97jo hegemonij\xc4\x85 kit\xc5\xb3 Benadirio uost\xc5\xb3, toki\xc5\xb3 kaip Hobio, Merka, Barava, at\xc5\xbevilgiu. Somaliai ir toliau vyst\xc4\x97 pelning\xc4\x85 prekyb\xc4\x85, pasiekdami Indij\xc4\x85, Pietry\xc4\x8di\xc5\xb3 Azij\xc4\x85, netgi Kinij\xc4\x85. XIV a. daugum\xc4\x85 \xc5\xa1i\xc5\xb3 uost\xc5\xb3 u\xc5\xbevald\xc4\x97 i\xc5\xa1 kra\xc5\xa1to gilumos kil\xc4\x99s Ad\xc5\xbeurano sultonatas._NEWLINE_XVI\xe2\x80\x93XVII a. keit\xc4\x97si regiono geopolitin\xc4\x97 situacija, region\xc4\x85 nusiaub\xc4\x97 portugalai, i\xc5\xa1 vakar\xc5\xb3 kra\xc5\xa1t\xc4\x85 nusiaub\xc4\x97 oromai. Visus juos XVII a. i\xc5\xa1 Benadirio i\xc5\xa1st\xc5\xabm\xc4\x97 Omano imperija, i\xc5\xa1laikiusi hegemonij\xc4\x85 \xc4\x8dia iki XIX a. Tai keliems \xc5\xa1imtams met\xc5\xb3 sustabd\xc4\x97 kar\xc5\xa1to vystym\xc4\x85si ir galutinai sunaikino Ad\xc5\xbeuran\xc4\x85. Ad\xc5\xbeurano \xc4\xafp\xc4\x97diniai Benadirio krante buvo Geledi, Hobio ir Mad\xc5\xbeertin\xc5\xb3 sultonatai. Nors jie XIX a. atgaivino j\xc5\xabr\xc5\xb3 prekyb\xc4\x85, ji niekada nepasiek\xc4\x97 ankstesnio lygio._NEWLINE_XX a. prad\xc5\xbeioje visus Benadirio kranto sultonatus suvienijo italai, kurie \xc4\x8dia \xc4\xafk\xc5\xabr\xc4\x97 Somalio kolonij\xc4\x85. 1960\xc2\xa0m. kolonija buvo sujungta su buvusiu Brit\xc5\xb3 Somalilandu \xc4\xaf vientis\xc4\x85 Somalio valstyb\xc4\x99.'